Συντεταγμένες: 52°39′54″N 8°37′25″W﻿ / ﻿52.66500°N 8.62361°W﻿ / 52.66500; -8.62361

Για την ομώνυμη χιουμοριστική ποιητική φόρμα, δείτε: Λίμερικ (ποίηση).  

Το **Λίμερικ** (ιρλ. *Luimneach*) είναι πόλη της Δημοκρατίας της Ιρλανδίας στα κεντρο-δυτικά του νησιού, πρωτεύουσα της ομώνυμης κομητείας της επαρχίας Μύνστερ (Munster). Ο πληθυσμός του Λίμερικ είναι 52.539 κάτοικοι και μαζί με αυτών των περιχώρων φτάνει τους 100.000, ενώ αυξάνεται με ετήσιο ρυθμό 1,7%. Είναι η τρίτη σε μέγεθος πόλη της Δημοκρατίας της Ιρλανδίας, μετά το Δουβλίνο και το Κορκ ( Cork).

Η πόλη είναι χτισμένη πάνω στις όχθες του ποταμού Σάνον (Shannon) και απέχει 80 χλμ. από τις εκβολές του. Η επίδραση της παλίρροιας είναι αισθητή.

Αν και η ίδια η πόλη δεν έχει αεροδρόμιο, εξυπηρετείται από το κοντινό αεροδρόμιο Σάνον.

Το Πανεπιστήμιο του Λίμερικ ιδρύθηκε το 1989, απέχει 5 χλμ. βορειοανατολικά της πόλης και έχει περίπου 13.000 φοιτητές.

Ονομασία
--------

Η ονομασία της πόλης προέρχεται από τη λέξη "loimeanach", που σημαίνει "βαλτότοπος", αρχικά αναφερόμενη στο τμήμα των ακτών του ποταμού Σάνον ακριβώς κάτω από την τωρινή πόλη του Λίμερικ.

Ιστορία
-------

Άποψη του Λίμερικ
Ο παλαιότερος οικισμός στην περιοχή ήταν γνωστός με την ονομασία Inis Sibhtonn, το *Νησί του Βασιλιά*, κατά την περίοδο πριν την κάθοδο των Βίκινγκς. 
Κατά τον 9ο αιώνα, οι Βίκινγκς εισέβαλαν στην κελτοκρατούμενη μέχρι τότε Ιρλανδία και ίδρυσαν πολλές πόλεις, ανάμεσα στις οποίες και το Λίμερικ, όπως και το Δουβλίνο. Η πόλη λοιπόν χρονολογείται τουλάχιστον από το 812. Οι Νορμανδοί ανασχεδίασαν την πόλη κατά το 12ο αιώνα: αρχιτεκτονικά δείγματα της περιόδου σώζονται και σήμερα, όπως το Κάστρο του Βασιλιά Ιωάννη και ο Καθεδρικός της Αγίας Μαρίας.

Κατά τους εμφυλίους πολέμους του 17ου αιώνα, η πόλη του Λίμερικ διαδραμάτισε κύριο ρόλο. Το 1651, πολιορκήθηκε από τον Όλιβερ Κρόμγουελ. Κατά τα τέλη του 18ου αιώνα, η πόλη πλούτισε από το εμπόριο, αλλά η Πράξη Ένωσης το 1800 και η πείνα καταβράθρωσαν την οικονομία της πόλης, η οποία άρχισε να ανακάμπτει και πάλι μόλις τη δεκαετία του '90.

Το 1848, δημιουργήθηκε σιδηροδρομική γραμμή που ένωσε την πόλη με το Δουβλίνο και το Κορκ και το 1853 με το Γουότερφορντ.

Κλίμα
-----

Το Λίμερικ έχει ήπιο κλίμα. Η μέση μέγιστη θερμοκρασία παρατηρείται τον Ιούλιο (20 °C) και η χαμηλότερη τον Ιανουάριο (4 °C). Η υψηλότερη θερμοκρασία που έχει καταγραφεί στην πόλη είναι 31.6 °C (88.88 °F) το 1995 και η χαμηλότερη -11.2 °C το 1998.

Περιβάλλον
----------

Ο ποταμός Σάνον και οι γειτονικοί υγροβιότοποι αναγνωρίζονται ως φυσικός χώρος ευρωπαϊκού ενδιαφέροντος, όπου προστατεύονται οικοσυστήματα γύρω από το Λίμερικ, καθώς και δυο σπάνια φυτικά είδη. Το ένα από αυτά ονομάζεται Triangular Club Rush και απειλείται με εξαφάνιση, γι' αυτό και έγιναν διάφορα έργα για την προστασία του π.χ. μεταφορά των αποχετευτικών αγωγών και του σταθμού καθαρισμού.

Μετά από αρχαιολογικές ανασκαφές, ανακαλύφθηκαν περισσότερα από 10.000 αντικείμενα, κάποια από τα οποία εκτίθενται στο Δημοτικό Μουσείο του Λίμερικ.

Πολιτισμός
----------

* Daghda Dance Company
* Νεανικό Θέατρο Λίμερικ
* Fresh Film Festival, Φεστιβάλ νεανικών ταινιών που πραγματοποιείται από το 1997.

Αξιοθέατα
---------

Το Κάστρο του Βασιλιά Ιωάννη στο Λίμερικ
* Το κάστρο του Βασιλιά Ιωάννη (1212)
* Τον καθεδρικό ναό της Αγίας Μαρίας
* Το μουσείο Hunt

Δημοφιλείς κάτοικοι
-------------------

* Τζέραλντ Γκρίφιντ, συγγραφέας και ποιητής.
* Κάθριν Χέιζ, ερμηνεύτρια όπερας.
* Ρίτσαρντ Χάρις (1930-2002), ηθοποιός του θεάτρου και του κινηματογράφου, περισσότερο γνωστός τα τελευταία χρόνια από το ρόλο του ως Άλμπους Ντάμπλντορ στις ταινίες του Χάρι Πότερ.
* The Hitchers, μουσικό συγκρότημα
* The Cranberries, μουσικό συγκρότημα alternative rock.
* Φρανκ Μακ Κορτ (1930-2009), εκπαιδευτικός, συγγραφέας των αυτοβιογραφικών βιβλίων *"Angela's Ashes"* και *"'Tis"* ("Στάχτες της Άντζελα" και "Η Γη της Επαγγελίας" οι αντίστοιχοι τίτλοι στις ελληνικές εκδόσεις τους).
* Μάικλ Κόλινς, συγγραφέας
* Στιβ Φίνναν, ποδοσφαιριστής της Λίβερπουλ

Αδελφοποιημένες πόλεις
----------------------

* Καμπέρ, Βρετάνη,  Γαλλία
* Νιου Μπρούνσγουικ, Νιου Τζέρσεϊ,  ΗΠΑ
* Σποκέιν, Ουάσινγκτον,  ΗΠΑ
* Σταρόγκαρντ Γκντάνσκι,  Πολωνία
* Κλόπενμπουργκ,  Γερμανία

Παραπομπές
----------

1. ↑  «Census 2006» (pdf). Ανακτήθηκε στις 31 Ιουλίου 2009.
2. 1 2  «Ιρλανδία, ιδιαίτερη φροντίδα για τις εκβολές του Σάνον». *Πειφερειακή Πολιτική - Περιβάλλον*. Ευρωπαϊκή Επιτροπή. Ανακτήθηκε στις 1 Αυγούστου 2009.
3. ↑  Hodkinson, Brian (2002). «The Topography of Pre-Norman Limerick». *North Munster Antiquarian Journal* (42): 1-6.
4. ↑  «ΤοΤαμείο Συνοχής ενισχύει την ευρωπαϊκή αλληλεγγύη» (pdf). *Τεύχος 14* (Info Regio, Panorama (Ευρωπαϊκή Επιτροπή)): σελ. 17. Σεπτέμβριος 2004.. Ανακτήθηκε στις 2009-08-01.
5. ↑  Daghdha Dance Company
6. ↑  Limerick Youth Theatre
7. ↑  «Welcome to Fresh Film Festival». Αρχειοθετήθηκε από το πρωτότυπο στις 16 Σεπτεμβρίου 2009. Ανακτήθηκε στις 1 Αυγούστου 2009.
8. ↑  Καρδερίνης, Κώστας Γ.. «Η τιμή ενός ασυγχώρητου ανθρώπου: Ρίτσαρντ Χάρις (1930 - 2002)». *Σινεμά-Θέατρο* (MiC Music Portal).. Ανακτήθηκε στις 2009-08-01.
9. ↑  «Οι Cranberries της Ιρλανδίας». *e-περιοδικό - βιογραφίες* (MusicHeaven). 2008-02-12.. Ανακτήθηκε στις 2009-08-01.
10. ↑  Μιχαηλίδης, Μιχάλης (2001-03-18). «Το στίγμα της φτώχειας». *Βιβλία* (Το Βήμα).. Ανακτήθηκε στις 2009-08-01. [*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λίμερικ** |


|  |  |
| --- | --- |
| WikiVoyage logoWikiVoyage logo | Στο Wikivoyage υπάρχει ταξιδιωτικός οδηγός σχετικός με το λήμμα:   **Λίμερικ** |

* Επίσημη ιστοσελίδα της πόλης Αρχειοθετήθηκε 2012-09-19 στο Wayback Machine.
* University of Limerick

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 132560769
* LCCN: nr2006026003
* GND: 4304319-7
* SUDOC: 027734536
* NKC: ge129822

 |

 |